Lene Espersen (KF), 2002-12-05:
Det er cirka 2 uger siden, at Folketinget under en til tider lidt hård debat førstebehandlede beslutningsforslaget om en kommission til undersøgelse af Farumsagen.
Jeg vil gerne for en god ordens skyld indlede med at udrydde enhver misforståelse, der måtte være opstået på baggrund af et par af de formuleringer, som jeg anvendte under førstebehandlingen.
Der pågår derimod for tiden en efterforskning, som har til formål at afklare, om der vil være grundlag for at rejse tiltale, men det er væsentligt for mig, at der ikke hersker usikkerhed om dette spørgsmål.
Efter førstebehandlingen inviterede jeg medlemmer af Udvalget for Forretningsordenen til en teknisk drøftelse af forskellige hovedspørgsmål vedrørende beslutningsforslaget.
Drøftelserne fandt sted den 26. november.
De hovedspørgsmål, der blev drøftet under den tekniske gennemgang af beslutningsforslaget, omhandlede dels de retlige krav til beskrivelsen af undersøgelseskommissionens opgaver, dels forholdet mellem den verserende strafferetlige undersøgelse og den undersøgelse, som forslagsstillerne ønsker.
Justitsministeriet har udarbejdet en skitse til et kommissorium for en undersøgelseskommission i Farumsagen.
Skitsen er sendt til Udvalget for Forretningsordenen den 28. november 2002, og sigtet med skitsen er som nævnt at efterleve de ønsker til en undersøgelseskommission, som forslagsstillerne har givet udtryk for.
Det har jeg også understreget over for forslagsstillerne under en teknisk gennemgang af skitsen den 3. december.
I besvarelsen af udvalgsspørgsmål nr. 4 har Justitsministeriet knyttet en række kommentarer til skitsen til kommissorium, og jeg vil i det følgende tage udgangspunkt i disse kommentarer.
Jeg vil først pege på, at skitsen efter Justitsministeriets opfattelse lever op til de retlige krav til beskrivelsen af en undersøgelseskommissions opgaver, der følger af loven.
I skitsen er der med andre ord taget højde
for det principielle spørgsmål om afgrænsningen af kommissionens undersøgelse, som jeg fremhævede i min tale under førstebehandlingen af beslutningsforslaget.
Kommissionen skal derimod ikke efter skitsen have til opgave at foretage retlige vurderinger til belysning af, om der foreligger grundlag for, at det offentlige søger nogen draget til ansvar.
Justitsministeriet har i den forbindelse tilkendegivet, at det efter ministeriets opfattelse falder uden for opgavebeskrivelsen for en faktumundersøgelse efter lov om undersøgelseskommissioner at foretage retlige vurderinger af, om lovgivningen er tilsidesat, også selv om de retlige vurderinger ikke måtte berøre enkeltpersoners forhold.
Skitsen til kommissoriet er udformet i overensstemmelse med denne opfattelse.
Endelig vil jeg knytte nogle kommentarer til det meget væsentlige spørgsmål om forholdet til den verserende strafferetlige efterforskning.
Skitsen afspejler på dette som på alle andre punkter det, som Justitsministeriet har forstået er forslagsstillernes ønske med hensyn til en undersøgelseskommission vedrørende Farum Kommune.
Det er således forslagsstillerne, som har valgt, dels at der skal foretages en afgrænsning af undersøgelseskommissionens opgave i forhold til den strafferetlige undersøgelse, dels at afgrænsningen skal foretages på den måde, som skitsen til kommissorium angiver. Jeg vil gerne anerkende forslagsstillernes bestræbelser på at afgrænse undersøgelseskommissionens opgave i forhold til den strafferetlige undersøgelse.
Jeg er ikke i tvivl om, at forslagsstillerne hermed søger at begrænse de retssikkerhedsmæssige problemer, som både jeg og mindretallet i udvalget har påpeget.
Jeg lægger imidlertid afgørende vægt
på, at det står helt klart for Folketinget, at det med den afgrænsning, som forslagsstillerne har valgt, ikke undgås, at der bliver tale om en dobbeltundersøgelse - en dobbeltundersøgelse, som Justitsministeriet ud fra en række afgørende hensyn gentagne gange har advaret imod.
Der vil således fortsat være tale om, at de begivenhedsforløb vedrørende Farum Kommune, som er genstand for Statsadvokatens efterforskning og eventuelt senere vil blive genstand for en straffesag ved domstolene, i meget vidt omfang også vil kunne blive omfattet af kommissionens undersøgelse.
På den baggrund må det desværre forudses, at der i forbindelse med undersøgelseskommissionens arbejde og den videre behandling af straffesagen i praksis vil kunne opstå komplicerede spørgsmål om samspillet mellem de to undersøgelser.
Jeg tænker her på hele den række af spørgsmål, som jeg har været inde på, både i forbindelse med besvarelsen af spørgsmål fra udvalget og under førstebehandlingen af beslutningsforslaget, herunder spørgsmål i forhold til de berørte personers retssikkerhed og i forhold til gennemførelsen af den strafferetlige efterforskning og den eventuelle efterfølgende straffesag.
Uanset at Folketinget er i sin gode ret til at træffe beslutning om nedsættelse af en undersøgelseskommission, en beslutning, som er lovlig, og som jeg derfor loyalt vil føre ud i livet, skal ingen således bagefter kunne sige, at regeringen ikke på forhånd på det bestemteste frarådede en sådan beslutning
Det er afslutningsvis vigtigt for mig at slå fast, at den bistand, som Justitsministeriet har ydet forslagsstillerne siden førstebehandlingen, er af teknisk karakter.
Justitsministeriet kan som nævnt stå inde for, at skitsen lever op til de retlige krav til beskrivelsen af en undersøgelseskommissions opgaver, der følger af loven, men der er ikke tale om, at Justitsministeriet kan anbefale kommissoriet.
Regeringen kan således fortsat ikke støtte beslutningsforslaget om på nuværende tidspunkt at nedsætte en undersøgelseskommission i Farumsagen.
Som sagt må der imidlertid ikke herske nogen tvivl om, at jeg, når et flertal i Folketinget om kort tid vedtager beslutningsforslaget om at pålægge mig at nedsætte kommissionen, loyalt vil medvirke til at gennemføre beslutningen.
Jeg vil derfor straks tage skridt til at nedsætte kommissionen, og i overensstemmelse med den fremgangsmåde, der er fastlagt i loven, i samråd med Udvalget for Forretningsordenen drøfte bl.a. spørgsmålet om kommissionens sammensætning.